钦定古今图书集成/明伦汇编/官常典/第271卷 > 周常
## 钦定古今图书集成/明伦汇编/官常典/第271卷 > 周常

按《宋史》本传：“常字仲修，建州人。中进士第，以所著《礼
檀弓义》见王安石、吕惠卿，二人称之，补国子直讲、太
常博士。以养亲，求教授扬州，年未五十即致仕。久之，
御史中丞黄复荐其恬退，起为太常博士，辞。元符初，
复申前命，兼崇政殿说书，迁著作佐郎。疏言：‘祖宗诸
陵器物止用涂金，服饰又无珠玉，盖务在质素，昭示’”
训戒。自裕陵至宣仁后寝宫乃施金珠，愿收贮景灵
殿以遵遗训。诏置之奉宸库。擢起居舍人。邹浩得罪，
常于讲席论救，贬监郴州酒税。徽宗立，召为国子祭
酒、起居郎。从容言：“自古求治之主，未尝不以尚志为
先，然溺于富贵逸乐，蔽于谄谀顺适，则志随以丧，不
可不戒。元祐法度互有得失，人才各有所长，不可偏
弃。”时以天暑，令记注官卯漏正即勿奏事，仍具为令。
常言：“本朝记注，类多兼谏员，故凡言动，得以所闻见
论可否。神宗皇帝时，修注官虽不兼谏职，亦许以史
事于崇政、延和殿直前陈述。陛下于炎暾可畏之候，
暂停进对，亦人情之常。若著为定令，则必记于《日录》，
传之史笔，使后人观之，将以为倦于听纳，而忘先帝
之美意矣。”事遂寝。进中书舍人、礼部侍郎。蔡京用事，
不能容，以宝文阁待制出知湖州。寻又夺职，居婺州，
复集贤殿修撰。卒，年六十七。